**Uunga siunnersuut:**

**Toqusunut nunatsinni peqqinnissaqarfimmit misissorneqarsimasunut angallassinissamut Namminersorlutik Oqartussat nalunaarutaat**

Peqqinnissaqarfiup sullissineri il.il. pillugit Inatsisartut peqqussutaanni nr. 15, 6. november 1997-imeersumi § 22-p, imm. 4, Inatsisartut peqqussutaat nr. 16, 20. november 2006-meersukkut allanngortinneqartoq ima aalajangersarneqarpoq:

*Atuuffia*

**§ 1.** Nalunaarummut tassunga ilaapput inuit piffissami napparsimallutik toqusut, Kalaallit Nunaanni Peqqinnissaqarfimmit (Peqqinnissaqarfik) piffissami innersuunneqarnerminni Kalaallit Nunaanni inunnik nalunaarsuiffimmut nalunaarsorsimasut aamma Kalaallit Nunaanni najugaqartut.

*Imm. 2.* Nalunaarummi aamma ilaapput napparsimallutik toqusut, Kalaallit Nunaata avataani misissorneqarnissamut imaluunniit katsorsarneqarnissamut innersuunneqarsimasut, aammalu katsorsarneqarnerup sivisussusaa pissutigalugu nunami najorallakkamut inunnik nalunaarsuiffimmik allanngortitsisariaqarsimasut, pineqartoq Kalaallit Nunaanni Peqqinnissaqarfik sinnerlugu suliarineqarpat.

*Imm. 3.* Nalunaarut napparsimasunut Kalaallit Nunaata iluani aamma avataani katsorsarneqarnissamut innersuunneqartunut atuuppoq.

*Napparsimallutik toqusunik angallassineq*

**§ 2.**  Nalunaarummi matumani aalajangersarneqarpoq napparsimallutik toqusut akeqanngitsumik nunatsinni ilisiffissamukaanneqarnissaannut pisinnaatitaaneq, nunatsinni peqqinnissaqarfimmit:

1) pineqartoq illoqarfimmini, nunaqarfimmini imaluunniit ukioq naallugu angerlarsimaffeqarfimmi avataani misissortinnissaanut katsorsartinnissaanulluunniit innersuuneqarsimappat, aamma

2) angerlarsimaffimmi avataani uninnganissaanut innersuussiffiusumi toqusimappat.

*Imm. 2.* Napparsimalluni toqusup angallanneqarnissaa nunatsinni peqqinnissaqarfimmiit akilerneqassapput imm. 1, nr. 1 aamma 2 malillugu, nunatsinni nunattalu avataanit allanit oqartussanit akilerneqanngippat.

**§ 3.** Toqukkut qimaguttut arsai qummuattamut ikillugit ilivermulluunniit ikillugit akeqanngitsumik angerlaallugit angallanneqassapput.

*Imm. 2.* Toqungasup timaata arsaasaluunniit angallassinermi qanoq poortorneqassanersut nunatsinni peqqinnissaqarfiup aalajangissavaa, pisinermilu aningaasartuutinut akisussaasuussallutik.

*Imm. 3.*  Toqusup timaa ikuallanneqassanersoq, kinguneranilu arsai qummuattamut ikillugit imaluunniit ilivermut angallanneqarluni assartorneqassanersoq nunatsinni peqqinnissaqarfimmit aalajangerneqassaaq, tak. imm. 1.

*Imm. 4.* Toqusup toqusulluunniit qanigisaata kissaatai malillugit, imm. 3 tunngavigalugu peqqinnissaqarfik aalajangiissaaq, allatut isumaqatigiissuteqartoqanngippat:

1) kissaatigisaq malillugu angallassisoqarsinnaanngippat,

2) kissaatigisaq malillugu angallassinissaq akisuallaarpat, imaluunniit

3) immikkut ittumik ajornarpallaartumik tunngavilersuuteqarpat.

*Imm. 5.*  Kissaatigisamut imm. 4, nr. 2, tunngatillugu kissaatigisamut nunatsinni peqqinnissaqarfimmiit itigartitsisoqarsinnaavoq, toqusumut qanigisaasup assartuinissamut angallassinissamut kissaatigisaat peqqinnissaqarfiullu assartuinissamut angallassinissamut neqeroorutaat aningaasatigut nikingassutaasut toqusumut qanigisaasumut akilerneqarnissaanut neqeroorutigineqartoq itigartitsissutigineqarpat imaluunniit killissarititaasoq qaangerlugu akisoqarsimanngippat.

**§ 4.**  Toqusup timaanik timmisartukkut imaluunniit umiarsuakkut, imaluunniit taakku ataatsimut atorneqarlutik akeqanngitsumik angallassisoqarnissaanut, nunatsinni peqqinnissaqarfimmit aalajangerneqassaaq.

**§ 5.**  Nunatsinnut toqusup timaanik ilivermiittumik imaluunniit qummuattamiitinneqartumik angallassinermi nunami tassani assartuinermut malittarisassat atuuttut malinneqassapput.

*Atuutsilersitsineq*

**§ 6*.*** Nalunaarut 1. februar 2025-mi atuutilissaaq.

*Namminersorlutik Oqartussat, ulloq xx. xxx 2025*

**Agathe Fontain**

Peqqissutsimut Naalakkersuisoq

/ Nike Berthelsen